“Most nezavisnih lista” je danas objavio reakciju na izglasavanje sporazuma CETA u Hrvatskom saboru. Smatraju kako nije bilo potrebe za srljanjem u ovakav sporazum, te kako su njihovi zastupnici apelirali da se provede javna rasprava i postupak procjene učinka CETA-e na hrvatsko gospodarstvo prije glasanja. Napominju i kako CETA ovim izglasavanjem ne stupa na snagu, jer je prvo potrebna ratifikacija svih članica Europske unije. Njihovu objavu prenosimo u cijelosti.

[ZAŠTO HRVATSKA UPORNO SRLJA U ARBITRAŽE, ČLANSTVA I SPORAZUME KAO DA NEMAMO SVOJE “JA”?]

U petak smo u Hrvatskom Saboru tražili da se za sporazum CETA napravi postupak procjene učinaka propisa i da se ne žuri s donošenjem dok ne utvrdimo sve utjecaje na hrvatsko gospodarstvo, ali je naš prijedlog odbijen pa smo odbili glasovati za sporazum CETA, koji je ipak – izglasan.

Željeli smo radi javnosti pojasniti da ratifikacija CETA-e u ovome trenutku neće imati nikakve pravne učinke u odnosima između Hrvatske i Kanade. Za punu primjenu CETA-e potrebno je da taj međunarodni ugovor potvrde sve države članice Europske unije. Dotad, kada se za to ispune pretpostavke, CETA će se primjenjivati u privremenom i ograničenom režimu.